Aber ez zum erfreulichara   We'v done se Uluru. Miar sin ez also a Wucha bim Uluru (Ayers Rock), bi  da Olgas und im Kings Canyon gsi. Und es isch würklich mega gsi.   Vo Alice Springs us isch das eigentlich a Katzasprung. Nur öppa 440km und scho bisch döt. Mit üsam Bus isch das öppa a Reis vo sechs Stund. Mit ei-zwei Zigipäusali natürlich. Döt akho kasch eigentlich gar nit fehl go. Es git nämlich ei Resort und döt muasch fascht penna. D Prisa sind natürlich dementsprechend. Aber go muasch natürlich glich. Am Akunftstag  hemmer eigentlich nümma viel gmacht. Hen üs aber vorgnoh, am nöggschta Tag dr Sunnaufgang go luaga. Das heisst…am 5i ufstoh. Scheiiiisse. Und wer ez meint das seg locker. He do frürsch dr also eina ab in dr Nacht. Ez hemmer immer Satanamässig heiss gha und das Tag und Nacht und ez so öppis. Dr Venti hemmer mol wieder versorgt und drfür dr Faserpelz füragno. Nei ez im ernscht. Ei Grad kälter und es hetti gschneit!! Jo uf jedafall simmer also öppa am 6i losgfahra. Glücklicherwis hemmer no a vorigi Sicherig  im Auto gha susch hettemer no ohni Liacht müassa fahra. Dia hauts eba immer usa. Und noch läppischa 20km simmer scho bim Uluru gsi. I muass säga. De Hügel gseht scho no idrücklich us und das muasch ez eifach gseh ha. Sportlich wia miar sind hemmer üs denn biz spöter (wo d Sunna und au d Wärmi kho isch) uf da Base Walk gmacht. Das isch a lockeri, 11km langi Umrundig. Das isch recht cool gsi. Vor allem hemmer üs mol wieder bewegt.